Mynenn fruntlikenn grotd vnnd alle gudt tho vorenn. Ersamenn borgermester vnnd raetmanne der stat Reuele, myne besundere gude frunde vnnd nabere, als jwe ersamheit my geschreuen hebben jnn genenn tijdenn vmme welke sake vann jwenn borgerenn haluenn, als by namenn Heluich Vicke vnnd Lutke vann Myndenn, wo dat myn vaghet Hakenn Mangssonn solde vann erem denerenn ere gudere vnnd schep berouet hebbenn, so hebbe ik dicke vnnd vakenn enn to entbeidenn lathenn, dat se soldenn her komenn eder ere vulmechtigenn her sendenn, so möchte menn hörenn wo de sakenn sint to gegaenn. So hebbenn se gesecht, wann se her komenn, so werden se geslagenn vnnd myne vogede varenn oüele mit enn, dat se nicht hijr dörenn komenn dar se nicht waer ann seghenn. So do ik jwe ersamheit to wethende, dat se möghenn ere vulmechtighenn her sendenn, so wil ik mynen voghet vor my lathenn komenn; de schal enn tho rechte staenn. Isset sake, dat se recht hebbenn, enn schal recht wedder varenn, jwe ersamheit enn doruenn myne gudere nicht besettenn vann denn sakenn haluenn; sy ik weme wat schuldich to Reuele, ik wilt eme mit der Godes hulpe wal betalenn. Hyr mede jwe ersamheit deme almechtigenn beualenn langhe ghesunt. Geschreuen op Wijborch des mandages vor sunte Margretenn jnnt jaer m v(c) vnnd jn deme xx jare etc. Tonne Ericksson hovetmann op Wijborch vnd sunte Olafs borch. Adress: Denn ersamenn vnd wol wysenn herenn borgermester vnnd raetmanne der stat Reuel fruntlikenn geschreuenn dessen breff.